Vigrid (organisasjon)

For slagstedet Vigrid i norrøn mytologi, se Vigrid (mytologi)Vigrid er en norsk organisasjon som baserer sin ideologi på norrøn mytologi og raselære. Organisasjonen anser den norrøne guden Odin som universets skaper. Organisasjonen ble grunnlagt av Tore W. Tvedt den 31. desember 1998. Inntil 2009 ble organisasjonen ledet av Thorgrim O. Bredesen, som siden har tatt avstand fra organisasjonen. I november 2009 ble det kjent at Tvedt pensjonerer seg, og at organisasjonen legges ned.Nettsiden oppdateres jevnlig av Tore Tvedt, men Vigrid som organisasjon er ikke aktiv pr. mars 2022.
Vigrid blir ofte regnet for å tilhøre det nynazistiske miljøet. Politiets sikkerhetstjeneste beskrev i 2005 Vigrids ideologi som rasistisk og  voldelig.


== Historikk ==
Ifølge Vigrids grunnlegger Tore W. Tvedt er betydningen av «Vigrid» den samme som i Edda: sletten der det siste slaget mellom de gode og onde kreftene utkjempes.


=== Lære ===
Vigrid mener at andre raser eller folkeslag enn den ariske er skyld i uro og problemer verden over. Organisasjonen har dermed mye til felles med nazistiske grupperinger, som for eksempel 1930-tallets Nasjonal Samling. Organisasjonen betrakter Adolf Hitler som en «frelser» og som «Europas redningsmann», og hyller den innsatsen som ble gjort i Waffen-SS under andre verdenskrig. De omtaler Quisling som «Norges siste patriotiske regjeringssjef som hadde det norske folks langsiktige eksistens for øye.» og ønsker å se et nytt Nasjonal Samling oppstå.Organisasjonen legger betydelig vekt på argumentet om å verne den hvite rasen mot utryddelse grunnet økt innvandring av det de omtaler som «rasefremmede». Den etniske orienteringen, hvor forestillinger om at etniske grupper må holdes «rene» 
og oppfattelsen av kristendommen som et kulturelt fremmedelement, gjør at organisasjonen har visse germanistiske trekk tilsvarende den tidligere Völkisch-bevegelsen i mellomkrigstidens Tyskland.
Vigrid benekter vanlige fremstillinger av jødeutryddelsene under annen verdenskrig, og hevder både at antallet døde jøder er overdrevet og at de døde jødene ikke ble drept under et folkemord, men døde på grunn av den allierte bombingen. De mener at jødene utnyttet holocaust til å innkassere politisk og økonomisk støtte. De betegner derfor holocaust som «HoloCa$h» og USA som «Jew$A». De profilerer seg også som Palestina-venner på sine hjemmesider og kritiserer den israelske okkupasjonsmaktens handlinger i Palestina. Vigrid er dessuten sterkt imot jødedommen, svarte, homofile, menn de mener viser antydning til feminine trekk og kvinner med det de anser som maskuline trekk, som de omtaler som henholdsvis «femser» og «kvachoer».Vigrid oppga å være en organisasjon som tok avstand fra all bruk av offensiv vold. Til tross for dette hadde PST karakterisert ideologien til Vigrid som voldelig, og flere av medlemmene hadde vært involvert i grov voldskriminalitet. Flere ganger har tidligere Vigrid-medlemmer stått frem og fortalt sin historie om Vigrid der de bekreftet at våpen og dop ikke er uvanlig. De anbefalte også at medlemmene bevæpner seg innenfor lovens rammer.Vigrid har ved flere anledninger uttrykt sterk støtte til Sylvi Listhaug, og blant annet sammenlignet henne med valkyrien Brynhild, hyllet henne for å utvide Overtonvinduet «for invasjonsargumentasjon» så langt i deres retning at det har gjort at flere tørr å gi uttrykk for lignende meninger, slik som Resett og Alliansen, og uttrykt håp om at hun blir Norges neste statsminister. Vigrid har sagt at Listhaug er «den beste talspersonen Vigrid kunne hatt på Stortinget» og at de vil reise en statue til hennes ære. Listhaug har uttalt at hun «tar fullstendig avstand fra hatefulle grupper på Facebook, grusomme organisasjoner som Vigrid, og enkeltpersoner som sprer hat gjemt bak et tastatur.» Vigrid svarte med kritikk, men også å fortsette å vise støtte og at de vil «fortsatt se på deg som vår fremste representant på Stortinget i saker som har med Vern av det Norske Folk å gjøre.»


=== Stortingsliste i 2009 ===
Vigrid leverte en liste med 500 underskrifter til fylkeskommunen i Buskerud 18. desember 2008 for å stille til stortingsvalget 14. september 2009. Listen ble godkjent  av valgstyret 27. mai 2009, da man hadde  kontrollert at de 500 underskriverne har stemmerett i Buskerud ved stortingsvalget. De første personene på listen, som fikk 179 stemmer, var:
Thorgrim O. Bredesen (født 1980)
Tore Wilhelm Tvedt (født 23. mars 1943)I skolevalget oppnådde partiet 260 stemmer i Buskerud, med den prosentvis beste resultat på Ål skole, med i overkant av 10% av stemmene.


=== Stenging av nettside ===
2. november 2008 meldte SOS Rasismes Antinaziutvalg at de ved å kontakte det amerikanske selskapet som leier ut domeneplass til Vigrid, lyktes med å stenge ned nettsiden Vigrid.net. Domenenavnet vigrid.net var registrert av Vigrid i samarbeid med Stormfront. Vigrid fikk på nytt kontroll over domenet da de registrerte det hos registraren Tucows Domains Inc i 2001.


=== Nedleggelse i 2009 ===
17. november 2009 ble det meldt at Tore Tvedt legger ned sitt engasjement i organisasjonen og pensjonerer seg på grunn av sykdom.


=== Fortsettelse i 2013 ===
En radiodokumentar på NRK P3 høsten 2013 hevder at Vigrid fortsatt drives som før under ledelse av Tore Tvedt, dog sannsynligvis med svært få medlemmer.
I 2016 rapporterte NrK Telemark at: Tore Tvedt, ønsker dialog med skoler og politikere over hele landet for å bli en del av undervisninga. Men ingen vil snakke med ham. 


== Referanser ==


== Eksterne lenker ==
Offisielt nettsted 
Internasjonalt nettsted
SOS Rasismes artikler om Vigrid
Dagbladets artikler om Vigrid
Aftenpostens artikler om Vigrid
NRKs artikler, radio- og nett TV om Vigrid